Leif Mikkelsen (V), 2005-11-01:
Jeg vil godt bryde sammen og tilstå, at jeg rent faktisk er optimist på demokratiets vegne, også på nærdemokratiets, ikke mindst i lyset af den kommunalreform, vi gennemfører i øjeblikket, og som vi for første gang skal vælge de nye byråd til her om 14 dage.
Det er noget, vi gør hvert fjerde år, og det er en periodisering, der ligger ret fast.
Med folketingsvalg forholder det sig anderledes, selv om vi med den regering, vi har i øjeblikket, jo har en så stabil politisk situation, at man næsten også kan forudse, at der går fulde perioder mellem valgene.
Så vi kan næsten forudse den form for demokratisk proces.
Men det er jo rent faktisk kun et lille hjørne af demokratiet, et vigtigt hjørne, men et lille hjørne, for det egentlige nærdemokratiske område er jo der, hvor mennesker lever og bor og udøver deres eget demokrati i foreningsarbejde, skolebestyrelser, institutionsbestyrelser osv.
Det er det, jeg vil betegne som demokratiets kravlegård, og det er det rent faktisk stadig væk.
Vi har et utal af mennesker, der helt af sig selv rækker fingeren op og går ind i disse her demokratiske sammenhænge, hvor man hurtigt lærer at vælge sine egne ledere, have tillid til dem og vise, at man altså tror på, at de kan leve op til ansvaret.
Det er et fantastisk netværk i et demokratisk samfund, der har en værdi, der er uvurderlig for folkestyret, og jeg mener faktisk, det har et omfang, et indhold, en volumen og en grokraft, der gør, at det ikke kan svækkes eller ændres.
Vel skal der kæmpes for det, demokrati er ikke nogen selvfølge, men jeg mener bestemt, at vi har et netværk i Danmark, der gør, at denne demokratiske oplevelse i sig selv er at være tæt på borgerne.
Det vil være nærdemokratiet, der afgør, om vi føler, at vi har indflydelse på vores hverdag osv.
Vi har forsamlingsfrihed, vi har foreningsfrihed, vi har ytringsfrihed, ubegrænset ytringsfrihed, og det kan vi jo måske erindre hinanden om i lyset af den seneste debat om visse tegninger i visse dagblade og statsministerens svar på det.
Vi har en ytringsfrihed, der er ukrænkelig.
Det er elementer i et demokrati, der er vigtige og utrolig gode at værne om, og det synes jeg der er grund til at glæde sig over.
Derfor vil jeg godt i dag i den her demokratidebat glæde mig over, at der er så mange, der engagerer sig i demokratiet, ja, der er endda undersøgelser, der viser, at der faktisk aldrig før har været så mange, der går ind i frivilligt arbejde og dermed i en demokratisk proces.
Det er et stærkt område og et godt fundament.
Virkeligheden er jo, at opgaverne bliver lagt tættere på borgerne.
Beslutningskompetencen ligger nu i byrådssalene, som er det tætteste demokratiske element på borgerne i den her sammenhæng, modsat en regionalisering.
Det vil sige, at det her faktisk er en styrkelse af demokratiet, og derfor bør det selvfølgelig vække megen opmærksomhed op til det valg, der skal afholdes her om 14 dage.
Jeg synes også, der er grund til at glæde sig over, at en lang række kommuner i denne sammenlægningsproces faktisk har gennemført demokratiprojekter, altså virkelig skærpet opmærksomheden på, at vi nu er en større familie, der skal være sammen, hvor land og by måske i højere grad smelter sammen.
Ja, vi ved rent faktisk godt, at hovedparten af de kommuner, vi får nu, både indeholder land og by, og det vil sige, at der er nye opgaver, nye vinkler og nye mennesker, der skal arbejde sammen.
Derfor er det da glædeligt at se, at så mange har taget den problemstilling op og har diskuteret: Hvordan håndterer vi de her elementer fra de mindre kommuner til større kommuner?
Hvordan får vi det til at gå op i en større enhed?
Hvordan holder vi fast på borgernes engagement?
Jeg har glædet mig over, at på den egn, hvor jeg kommer fra, hvor fire kommuner bliver til en, og hvor nogle af dem var forholdsvis små kommuner, har man virkelig gennemtænkt og gennemarbejdet det her, holdt borgermøder om det og haft en meget stor kreds af borgere inddraget i den diskussion, den proces, der fører frem til, hvordan vi skal sikre nærdemokratiet i den ny kommune.
Derfor er det godt at læse i den redegørelse, som vi også behandler her sammen med forespørgslen, at i regeringens indsats for at styrke nærdemokratiet er der nogle pinde om, hvad et godt nærdemokrati kræver.
Det er jo et signal til dem, der nu søger opstilling til de nye byråd, om, at kommunalbestyrelsen har en strategi for nærdemokratiet i kommunen.
Det vil altså sige, at man tænker sig om på forhånd, hvordan man vil tilrettelægge det her arbejde, så det altså skærper opmærksomheden, styrker demokratiet, så der er frihed og plads til forskellighed.
Det er jo altså den der beslutningskompetence, som nu ligger så tæt på borgerne i byrådssalene, hvor der bliver en muskelkraft, der gør, at man kan håbe, at det her Folketing altså også over tid har mod til, at så mange beslutninger som muligt ligger så tæt på borgerne som muligt.
Der bliver en decentral opgaveløsning i kommunen, og det vil sige, at man er opmærksom på, at man altså har en række decentrale institutioner, man har et foreningsliv, man har skoler osv.
Så langt som man nu kan gå, ligger opgaveløsningen så tæt på borgerne som muligt.
Kommunalbestyrelsen er lydhør, kommunen er tilgængelig for borgerne, og kommunalbestyrelsen forholder sig aktivt til det civile samfund.
Det er pinde, der er gode at have med sig i bagagen, og som fremgår klart af denne redegørelse.
Vi har altså i det offentlige demokrati et brugerdemokrati, som jeg har nævnt at jeg er ret begejstret for, foreninger, institutioner osv.
Så taler vi her om lokaldemokrati, og det vil sige, at det foregår så tæt som muligt på, hvor vi bor.
Det kan være sundhedsfremme i lyset af, at de fleste sygdomme, vi lider af, jo er livsstilssygdomme osv., og hvor man kan sige, at det demokratiske værktøj, vi har i vores foreningsarbejde, rent faktisk kan øve en indsats.
Det kan vi understøtte ved projektdemokrati, altså igangsættelse fra centralt hold.
Så der er god grund til at glæde sig over, at demokratiet fungerer godt, og jeg mener bestemt ikke, at demokratiet svækkes af denne kommunalreform, som tværtimod flytter kompetence til borgerne via byrådene.
I lyset af det skal jeg fremsætte et forslag til vedtagelse.
Det opfylder så helt formandens behov for at kende det andet omtalte forslag til vedtagelse.
Forslagsstillerne er blevet forespurgt, om man kunne sammenkæde de to, men jeg skal bare til venlig overvejelse sige, at jeg på vegne af flertallet, nemlig Venstre, Dansk Folkeparti og Det Konservative Folkeparti fremsætter følgende
: Forslag til vedtagelse
Folketinget finder, at principperne, der skal være styrende for denne udvikling, er, at kommunalbestyrelsen har en strategi for nærdemokratiet i kommunen, at der er frihed og plads til forskellighed, at der er en decentral opgaveløsning i kommunen, at kommunalbestyrelsen er lydhør og tilgængelig for borgerne, og at kommunalbestyrelsen aktivt forholder sig til det civile Danmark.
Folketinget lægger herved også vægt på redegørelsen fra Tænketanken om Nærdemokrati.
Folketinget konstaterer, at regeringen har iværksat en række initiativer, som understøtter udmøntningen af principperne, herunder at regeringen følger op på hver enkelt kommunes erfaringer i 2008, og at Folketinget orienteres om resultaterne af denne opfølgning.«